Virallinen lehti nro C 223 , 17/07/1998 s. 0160



KIRJALLINEN KYSYMYS E-0296/98 komissiolle esittäjä(t): Leonie van Bladel (UPE) (17. helmikuuta 1998) Aihe: Euroopan liike-elämän Israelin vastaiset ilmoitukset 1. Onko komissio tietoinen alankomaalaisen monikansallisen yhtiön Philips N.V.:n omaksumasta kannasta, jonka mukaan se pitää oikeutettuna antaa tavarantoimituksen yhteydessä todistus siitä, etteivät Philips N.V.:n toimittamat tavarat eivätkä niiden materiaalit ole peräsin Israelista, jos yritys tällaista todistusta vaatii? 2. Katsooko komissio, että Euroopan unionin jäsenmaissa toimivat monikansalliset liikeyritykset on saatava noudattamaan Oslon sopimusten mukaisia arabimaiden kanssa tehtyjä sopimuksia Israelin vastaisen boikotin lopettamisesta? 3. Eikö komissio katsokin, että alankomaalaisen monikansallisen yrityksen Philips N.V.:n antamat nk. negatiiviset tavarailmoitukset merkitsevät todellisuudessa arabimaiden yhä jatkaman Israelin vastaisen boikotin tukemista? 4. Mihin toimenpiteisiin komissio aikoo ryhtyä, jotta Euroopan liike-elämällä ei olisi tulevaisuudessa mitään mahdollisuutta tukea arabimaiden harjoittamaa Israelin vastaista boikottia? Komission jäsenen Manuel Marínin komission puolesta antama vastaus (25. maaliskuuta 1998) Taloudellisista seikoista huolimatta komissio on sitä mieltä, että arabimaiden julistama boikotti on Barcelonan julistuksen hengen vastainen ja näin ollen myös ristiriidassa uuden Euro-Välimeri -kumppanuuden kanssa. Yhteisö on tässä yhteydessä useita kertoja ryhtynyt kyseisiin arabimaihin kohdistuviin toimiin boikotoinnin lopettamiseksi osana Lähi-Idän rauhanprosessin edistämistä. Tällaisen toisen valtion oikeuskäytännön alaisten luonnollisten henkilöiden ja oikeushenkilöiden toimien säännöstelyyn tähtäävän boikotin soveltaminen alueen ulkopuolisiin maihin rikkoo myös kansainvälistä lakia. Komissio on tietoinen siitä, että Israelin lehdistö on kertonut tapauksesta, jossa monikansallinen eurooppalainen yritys on antanut ¨negatiivisen alkuperätodistuksen¨ kauppakumppaneilleen. Komissio on kuitenkin tietoinen myös siitä, että sama monikansallinen yritys on virallisesti kieltänyt tämän käytännön liittyvän arabimaiden harjoittamaan boikottiin. Vaikka arabimaiden boikotti on täysin voimassa muodollisesti kaikilta ensimmäisiltä, toisilta ja kolmansilta osiltaan, kaikki Arabiliiton jäsenmaat eivät toteuta sitä yhdenmukaisesti. Lisäksi Arabiliittoon kuuluvien maiden keskuudessa on rauhanprosessin alkuvaiheista lähtien vallinnut jonkinlainen sanaton sopimus ainakin boikotin toisten ja kolmansien kohtien lieventämisestä. Tätä käytäntöä sovelletaan yhä huolimatta siitä umpikujasta, johon rauhanprosessi on nykyisellään ajautunut. Komission saamien tietojen mukaan boikotin toisen ja kolmannen osan taloudellinen vaikutus Israelin talouteen on hyvin vähäinen, mistä on osoituksena sekä Israelissa että arabimaissa toimivien monikansallisten eurooppalaisten yritysten määrän kasvu. Jatkuva viennin ja investointien kasvu Euroopasta Israeliin on toinen osoitus boikotin suurelta osin poliittisesta luonteesta. On kuitenkin selvää, että boikotin muodollinen lopettaminen edellyttää kaikkien Arabiliiton jäsenten yksimielistä suostumusta ja riippuu todennäköisesti Lähi-Idän alueellisten ristiriitojen rauhanomaisesta ratkaisemisesta.